101 dinge wat jy kan doen om ŉ verskil te maakŉ Onlangse interaksie met die ANC-jeugliga se leierskap het my opnuut laat besef dat hierdie land dit net sal oorleef as gewone Suid-Afrikaners inspring en betrokke raak. Daar is baie werk wat gedoen moet word en hoewel die groep mense wat bereid is om te help taamlik vinnig toeneem, is dit nog ver van voldoende af. Hier by AfriForum ontvang ons deurlopend telefoonoproepe, e-posse, Facebook-boodskappe en tweets van lede en voornemende lede wat wil weet wat hulle kan doen om hul kant te bring. Dit is asof mense se ingesteldheid stelselmatig verander van een waar daar van ander verwag word om iets namens hulle te doen, na een waar raad gevra word oor hoe hulle betrokke kan raak. Ons ervaar dat die “julle moet” mense al hoe minder word en die “ons moet” al hoe meer. Is dit nie fantasties nie! Die grootste uitdaging is telkens wat om vir sulke mense te sê. Dit is maklik om op ŉ platform te staan en ŉ beroep op die publiek te doen om betrokke te raak. So ŉ oproep sou egter sinneloos wees as dit nie met ŉ praktiese voorstel opgevolg word nie. Met hierdie stuk (noem dit maar ŉ artikel, ŉ lysie of net ŉ “stuk”), is my bedoeling nie om een of ander politieke stelling te maak nie, maar om soveel as moontlik praktiese voorstelle te maak wat deur enige persoon uitgevoer kan word. Wat jy kan doen hang af van jou beskikbaarheid en toewyding. Breedweg is daar vier noodsaaklike stappe wat jy sal moet doen. Die eerste is om jouself op te lei. Dit kan jy doen deur te lees, te kyk en te luister na dit wat rondom jou gebeur en om ŉ lewensingesteldheid van deurlopende groei aan te kweek. Die tweede is om in te skakel by ŉ organisasie, beweging, instelling of enige ander platform wat aan jou die geleentheid sal bied om jou deel te doen. Dit vereis geensins van jou om jou werk te bedank of om te verwag dat jy iewers op ŉ permanente basis aangestel moet word nie, maar bloot om te help wanneer jy kan. Die derde is om vir jouself ŉ platform te skep. Moenie verwag om vandag by ŉ organisasie in te skakel en more alreeds die toutjies te trek nie. Jy sal jou toewyding en bereidwilligheid om te help moet bewys. By AfriForum doen ons byvoorbeeld baie moeite om aan ons lede die geleentheid te bied om deur middel van ons plaaslike strukture betrokke te raak en hulleself so in die organisasie op te werk. Die vierde is om ondersteuning aan ander te bied. Hierdie vier stappe sal jou in staat stel om jou stempel op die samelewing af te druk. Nou, wat die lys betref. Hierdie is ŉ lys met voorstelle wat jy kan doen. Baie daarvan is daarop gemik om jou te help om jouself te ontwikkel om ŉ groter bydrae te lewer. Hierdie lys is ook spesifiek opgestel vir mense wat betrokke wil raak, maar wat nie noodwendig by ŉ politieke party wil inskakel nie. Verder is dit belangrik om te noem dat die inskrywings op hierdie lys nie in volgorde van belangrikheid is nie. 1. Sluit aan by AfriForum (SMS net die woord “Forum” na 38655 en ons bel jou) 2. Sluit aan by Solidariteit (SMS die woord “lid” na 34388) 3. Sluit aan by die Solidariteit Helpende Hand (skakel 0861 25 24 23) 4. Bied hulp aan by jou plaaslike radiostasie 5. Kry kinders en maak hulle goed groot 6. Skakel in op AfriForum se Facebook en Twitter-bladsye 7. Begin jou eie Facebook-groep en werf steun daarvoor 8. Maak jou eie video en publiseer dit op YouTube 9. Lees koerant (lees die nuus, nie die skindernuus nie) 10. Kyk saans nuus 11. Luister radio 12. Kyk aktuele gesprekprogramme op TV 13. Lees op oor die geskiedenis 14. Lees politieke partye se beleidsdokumente 15. Lees iets oor die Wetsontwerp op die Beskerming van Staatsinligting 16. Lees iets oor die Groenskrif op Grondhervorming 17. Kry die definisie van haatspraak in Suid-Afrika en verduidelik dit vir iemand 18. Vind uit wat die NDR en die “second transition” is en verduidelik dit vir iemand 19. Praat suiwer Afrikaans 20. Besoek ŉ Afrikaanse gedenkarea soos ŉ monument 21. Koop ŉ Afrikaanse CD of woon ŉ musiekkonsert by 22. Woon ŉ Afrikaanse kunstefees by 23. Herdenk belangrike geskiedkundige dae 24. Woon ŉ Geloftefees op 16 Desember by 25. Ondersteun besighede wat diens in Afrikaans bied 26. Skakel in by ŉ AfriForum-tak of stig een 27. Skakel in by ŉ gemeenskapsveiligheidsnetwerk of stig een (AfriForum kan raad gee) 28. Lees hoofstuk 2 van die grondwet en ken jou regte 29. Lees op oor die voordele van moedertaalonderrig 30. Plaas jou kinders in Afrikaanse skole 31. Dring aan op Afrikaanse onderrig vir jou kinders in skole 32. Dring aan op Afrikaanse onderrig en diens by universiteite 33. Gee ŉ goeie fooitjie vir ŉ kelner wat jou taal praat, self al probeer hy net 34. Leer nog ŉ taal (verkieslik ŉ Afrikataal) 35. Skryf ŉ brief vir ŉ koerant en lig jou mening 36. Woon ŉ protesgeleentheid, soos ŉ optog, by 37. Reël self ŉ protesgeleentheid (AfriForum kan raad gee) 38. Skryf ŉ brief vir die regering oor iets wat jou pla 39. Doen jou eie ondersoek as jy gerugte oor korrupsie hoor 40. Kontak jou munisipaliteit oor belangrike plaaslike kwessies 41. Begin ŉ petisie en oorhandig dit aan die owerheid 42. Maak ŉ donasie aan ŉ organisasie wat goeie werk doen 43. Rapporteer altyd enige misdaad waarvan jy hoor by die polisie 44. Kontak die Menseregtekommissie wanneer jou regte geskend word. 45. Kontak PANSAT as jou taalregte geskend word 46. Kontak die Openbare Beskermer oor wanadministrasie deur ŉ staatsdepartement 47. Begin ŉ blog of neem deel aan een 48. Begin ŉ klein besigheid en stel iemand aan 49. Ondersteun opkomende entrepreneurs in jou omgewing 50. Wys vir jou werknemers dat jy hul respekteer 51. Doen by die NYDA aansoek vir finansiële steun vir jou besigheidsidee (as jy jonk is) 52. Kontak AfriForum as die NYDA op grond van ras teen jou diskrimineer 53. Spreek mense aan wanneer hulle rassistiese uitlatings maak, ongeag wie hul is 54. Koop ŉ biografie van iemand uit jou geskiedenis, lees dit en praat daaroor 55. Vertel vir jou kinders van hul voorouers se geskiedenis 56. Koop die FAK-sangbundel en leer ŉ volksliedjie 57. Kyk ŉ inligtingsvideo op YouTube en stuur dit vir iemand aan 58. Eet aandete in die eetkamer, eerder as die TV-kamer 59. Lees jou Bybel, gaan kerk toe en praat daaroor 60. Reël ŉ uitreik na ŉ arm gemeenskap of ŉ kinderhuis 61. Stel jouself beskikbaar om in enige leiersposisie verkies te word 62. Stel jouself veral ook beskikbaar as kandidaat vir ŉ skool se beheerliggaam 63. Stem in die beheerliggaamverkiesing by jou kinders se skool 64. Lees op oor jou familiegeskiedenis. Jy sal nie spyt wees nie. 65. Raak betrokke by ŉ plaaslike klub of gemeenskapsorganisasie 66. Organiseer ŉ fondsinsameling vir ŉ goeie saak wat geld benodig 67. Skakel in by ŉ buurtwag of begin een 68. Koop ŉ buurt-radio en hou kontak met mense in jou omgewing 69. Ontmoet jou bure en ruil telefoonnommers uit 70. Besoek slagoffers van misdaad wat gehospitaliseer is 71. Kontak jou plaaslike polisiestasie om as polisiereservis te registreer 72. Skakel in op ŉ radio-gesprekprogram en lig jou mening 73. Nooi iemand wat geëmigreer het om in Suid-Afrika te kom kuier 74. Trek terug Suid-Afrika toe as jy geëmigreer het (besoek www.komhuistoe.co.za) 75. Hou kontak met Suid-Afrikaners wat in die buiteland woon 76. Woon ŉ lesing oor ŉ onderwerp wat jou affekteer by 77. Studeer verder, al is dit net ŉ kort kursus 78. Maak ŉ punt daarvan om gesonder te leef 79. Presteer by die werkplek en maak jouself onmisbaar 80. Kry ŉ spreker om jou gemeenskap toe te spreek 81. Kry ŉ misdaadkundige om na jou huis se veiligheid te kyk 82. Neem ŉ kursus in paraatheid en selfverdediging 83. Koop produkte wat in Suid-Afrika vervaardig is 84. Sê vir ŉ boer dat jy dankbaar is vir alles wat hulle ter wille van voedselsekuriteit verduur 85. Woon ŉ openbare vergadering by en neem deel aan die gesprek 86. Gee insae wanneer die regering daarvoor vra, veral oor beleidsveranderings 87. Bied jou kundigheid aan vir iemand wat daarby sal baat 88. Skenk jou ou klere aan ŉ liefdadigheidsorganisasie 89. Koop ŉ ekstra stel warm klere en skenk dit vir behoeftiges 90. Borg ŉ arm kind se skoolgeld vir ŉ jaar 91. Maak ŉ bydrae tot ŉ beursfonds 92. Organiseer ŉ vullisverwyderingprojek in jou gemeenskap 93. Leer aan om water en elektrisiteit te spaar 94. Wees ŉ vrywilliger vir ŉ projek waar jou hulp van waarde kan wees 95. Moenie swak dienslewering as normaal aanvaar nie, maak beswaar daarteen 96. Belê geld vir jou aftrede 97. Restoureer ŉ monument of gebou wat van geskiedkundige waarde is 98. Reël ŉ boomplant-aksie op boomplantdag 99. Herwin ou papiere en vullis 100. Maak ŉ donasie vir die bou van Solidariteit se Afrikaanse Kampus 101. Stuur hierdie lys aan vir jou vriende en familie